ਪ੍ਰਧਾਨ ਮੰਤਰੀ ਦਫਤਰ
ਮਾਲਦੀਵ ਦੇ ਸਰਕਾਰੀ ਦੌਰੇ ਦੇ ਦੌਰਾਨ ਪ੍ਰਧਾਨ ਮੰਤਰੀ ਦੇ ਪ੍ਰੈੱਸ ਬਿਆਨ ਦਾ ਅਨੁਵਾਦ 
ਮਹਾਮਹਿਮ, ਮੇਰੇ ਦੋਸਤ ਰਾਸ਼ਟਰਪਤੀ ਸੋਲਿਹ,
ਦੇਵੀਓ ਅਤੇ ਸੱਜਣੋ,
ਮੈਨੂੰ ਖੁਸ਼ੀ ਹੈ ਕਿ ਮੈਨੂੰ ਆਪਣੇ ਦੂਸਰੇ ਕਾਰਜਕਾਲ ਦੀ ਪਹਿਲੀ ਵਿਦੇਸ਼ ਯਾਤਰਾ ਵਿੱਚ ਤੁਹਾਡੇ ਸੁੰਦਰ ਦੇਸ਼ ਮਾਲਦੀਵ ਦਾ ਦੌਰਾ ਕਰਨ ਦਾ ਸੁਭਾਗ ਹਾਸਲ ਹੋਇਆ ਹੈ। ਇਹ ਹੋਰ ਵੀ ਵੱਡੀ ਖੁਸ਼ੀ ਦੀ ਗੱਲ ਹੈ ਕਿ ਮੈਨੂੰ ਇੱਕ ਵਾਰ ਫਿਰ ਤੁਹਾਡੇ ਜਿਹੇ ਕਰੀਬੀ ਦੋਸਤ ਨੂੰ ਮਿਲਣ ਦਾ ਮੌਕਾ ਮਿਲਿਆ ਹੈ। ਮੇਰੀ ਟੀਮ ਅਤੇ ਆਪਣੀ ਤਰਫੋਂ, ਮੈਂ ਇਸ ਮੌਕੇ ਅਤੇ ਤੁਹਾਡੀ ਸ਼ਾਨਦਾਰ ਮਹਿਮਾਨਨਿਵਾਜ਼ੀ ਲਈ ਤੁਹਾਡਾ ਅਤੇ ਮਾਲਦੀਵ ਸਰਕਾਰ ਦਾ ਤਹਿ ਦਿਲੋਂ ਧੰਨਵਾਦ ਕਰਦਾ ਹਾਂ। ਸਾਡੇ ਦੇਸ਼ਾਂ ਨੇ ਕੁਝ ਦਿਨ ਪਹਿਲਾਂ ਹੀ ਈਦ ਦਾ ਤਿਉਹਾਰ ਧੂਮ-ਧਾਮ ਨਾਲ ਮਨਾਇਆ ਹੈ। ਮੇਰੀ ਕਾਮਨਾ ਹੈ ਕਿ ਇਸ ਤਿਉਹਾਰ ਦੀ ਰੋਸ਼ਨੀ ਸਾਡੇ ਨਾਗਰਿਕਾਂ ਦੇ ਜੀਵਨ 'ਤੇ ਹਮੇਸ਼ਾ ਚਮਕਦੀ ਰਹੇ।
ਮਹਾਮਹਿਮ,
ਅੱਜ ਮੈਨੂੰ ਮਾਲਦੀਵ ਦੇ ਸਰਬਉੱਚ ਸਨਮਾਨ ਨਾਲ ਸਨਮਾਨਿਤ ਕਰਕੇ ਤੁਸੀਂ ਸਿਰਫ਼ ਮੇਰਾ ਹੀ ਨਹੀਂ ਸਗੋਂ ਪੂਰੇ ਭਾਰਤ ਦਾ ਸਨਮਾਨ ਕੀਤਾ ਹੈ। ਇਜ਼ੂਦੀਨ ਦੇ ਵਿਸ਼ੇਸ਼ ਨਿਯਮ ਦਾ ਸਨਮਾਨ ਮੇਰੇ ਲਈ ਖੁਸ਼ੀ ਅਤੇ ਮਾਣ ਵਾਲੀ ਗੱਲ ਹੈ। ਇਹ ਨਾ ਸਿਰਫ਼ ਮੇਰੇ ਲਈ ਸਨਮਾਨ ਦੀ ਗੱਲ ਹੈ ਸਗੋਂ ਦੋਵੇਂ ਦੇਸ਼ਾਂ ਦੀ ਦੋਸਤੀ ਅਤੇ ਨਜ਼ਦੀਕੀ ਸਬੰਧਾਂ ਲਈ ਵੀ ਸਨਮਾਨ ਹੈ। ਸਾਰੇ ਭਾਰਤੀਆਂ ਦੀ ਤਰਫੋਂ, ਮੈਂ ਇਸ ਨੂੰ ਬਹੁਤ ਨਿਮਰਤਾ ਅਤੇ ਧੰਨਵਾਦ ਨਾਲ ਪ੍ਰਵਾਨ ਕਰਦਾ ਹਾਂ। ਹਜ਼ਾਰਾਂ ਸਾਲਾਂ ਤੋਂ ਸਾਡੇ ਦੋਵੇਂ ਦੇਸ਼ ਹਿੰਦ ਮਹਾਸਾਗਰ ਦੀਆਂ ਲਹਿਰਾਂ ਨਾਲ ਨੇੜਲੇ ਇਤਿਹਾਸਿਕ ਅਤੇ ਸੱਭਿਆਚਾਰਕ ਸਬੰਧਾਂ ਵਿੱਚ ਬੱਝੇ ਹੋਏ ਹਨ। ਇਹ ਅਟੁੱਟ ਦੋਸਤੀ ਔਖੇ ਸਮਿਆਂ ਵਿੱਚ ਵੀ ਮਾਰਗ ਦਰਸ਼ਕ ਰਹੀ ਹੈ। ਭਾਵੇਂ ਇਹ 1988 ਵਿੱਚ ਕੋਈ ਬਾਹਰੀ ਹਮਲਾ ਹੋਇਆ ਹੋਵੇ, ਜਾਂ ਸੁਨਾਮੀ ਜਿਹੀ ਕੁਦਰਤੀ ਆਪਦਾ ਜਾਂ ਪੀਣ ਵਾਲੇ ਪਾਣੀ ਦੀ ਹਾਲ ਹੀ ਵਿੱਚ ਕਮੀ। ਭਾਰਤ ਹਮੇਸ਼ਾ ਮਾਲਦੀਵ ਦੇ ਨਾਲ ਖੜ੍ਹਾ ਰਿਹਾ ਹੈ ਅਤੇ ਮਦਦ ਲਈ ਹਮੇਸ਼ਾ ਅੱਗੇ ਆਇਆ ਹੈ।
ਮਿੱਤਰੋ,
ਭਾਰਤ ਵਿੱਚ ਸੰਸਦੀ ਚੋਣਾਂ ਅਤੇ ਮਾਲਦੀਵ ਵਿੱਚ ਰਾਸ਼ਟਰਪਤੀ ਅਤੇ ਮਜਲਿਸ ਚੋਣਾਂ ਦੇ ਫਤਵੇ ਤੋਂ ਇਹ ਸਪੱਸ਼ਟ ਹੈ ਕਿ ਸਾਡੇ ਦੋਵਾਂ ਦੇਸ਼ਾਂ ਦੇ ਲੋਕ ਸਥਿਰਤਾ ਅਤੇ ਵਿਕਾਸ ਚਾਹੁੰਦੇ ਹਨ। ਇਸ ਤਰ੍ਹਾਂ ਲੋਕ-ਕੇਂਦ੍ਰਿਤ ਅਤੇ ਸਮਾਵੇਸ਼ੀ ਵਿਕਾਸ ਅਤੇ ਚੰਗੇ ਸ਼ਾਸਨ ਲਈ ਸਾਡੀ ਜ਼ਿੰਮੇਵਾਰੀ ਹੋਰ ਵੀ ਮਹੱਤਵਪੂਰਨ ਹੋ ਜਾਂਦੀ ਹੈ।
ਮੈਂ ਹੁਣੇ ਰਾਸ਼ਟਰਪਤੀ ਸੋਲਿਹ ਨਾਲ ਬਹੁਤ ਵਿਸਤ੍ਰਿਤ ਅਤੇ ਲਾਭਦਾਇਕ ਚਰਚਾ ਕੀਤੀ ਹੈ। ਅਸੀਂ ਆਪਸੀ ਹਿਤਾਂ ਦੇ ਖੇਤਰੀ ਅਤੇ ਗਲੋਬਲ ਮੁੱਦਿਆਂ ਦੇ ਨਾਲ ਆਪਣੇ ਦੁਵੱਲੇ ਸਹਿਯੋਗ ਦੀ ਵਿਸਥਾਰ ਨਾਲ ਸਮੀਖਿਆ ਕੀਤੀ ਹੈ। ਸਾਡੀ ਸਾਂਝੇਦਾਰੀ ਦੀ ਭਵਿੱਖੀ ਦਿਸ਼ਾ 'ਤੇ ਸਾਡੇ ਕੋਲ ਪੂਰੀ ਸਹਿਮਤੀ ਹੈ।
ਰਾਸ਼ਟਰਪਤੀ ਸੋਲਿਹ, ਤੁਹਾਡੇ ਅਹੁਦਾ ਸੰਭਾਲਣ ਤੋਂ ਬਾਅਦ ਦੁਵੱਲੇ ਸਹਿਯੋਗ ਦੀ ਗਤੀ ਅਤੇ ਦਿਸ਼ਾ ਵਿੱਚ ਬੁਨਿਆਦੀ ਤਬਦੀਲੀ ਆਈ ਹੈ। ਦਸੰਬਰ 2018 ਵਿੱਚ ਤੁਹਾਡੀ ਭਾਰਤ ਫੇਰੀ ਦੌਰਾਨ ਲਏ ਗਏ ਫੈਸਲਿਆਂ ਨੂੰ ਠੋਸ ਅਤੇ ਸਮੇਂ ਸਿਰ ਲਾਗੂ ਕੀਤਾ ਜਾ ਰਿਹਾ ਹੈ।
ਮਿੱਤਰੋ,
ਮਾਲਦੀਵ ਦੀਆਂ ਫੌਰੀ ਵਿੱਤੀ ਲੋੜਾਂ ਨੂੰ ਰਾਸ਼ਟਰਪਤੀ ਸੋਲਿਹ ਦੀ ਭਾਰਤ ਫੇਰੀ ਦੌਰਾਨ ਐਲਾਨੇ ਗਏ 1.4 ਅਰਬ ਡਾਲਰ ਦੇ ਵਿੱਤੀ ਪੈਕੇਜ ਨਾਲ ਪੂਰਾ ਕੀਤਾ ਗਿਆ ਹੈ। ਇਸ ਦੇ ਨਾਲ ਹੀ ਸਮਾਜਿਕ ਪ੍ਰਭਾਵ ਦੇ ਕਈ ਨਵੇਂ ਪ੍ਰੋਜੈਕਟ ਸ਼ੁਰੂ ਕੀਤੇ ਗਏ ਹਨ। ਅਤੇ $800 ਮਿਲੀਅਨ ਦੇ ਕਰਜ਼ੇ ਅਧੀਨ ਵਿਕਾਸ ਕਾਰਜਾਂ ਦੀਆਂ ਨਵੀਆਂ ਲਾਈਨਾਂ ਵੀ ਖੋਲ੍ਹੀਆਂ ਗਈਆਂ ਹਨ।
ਭਾਰਤ ਤੇ ਮਾਲਦੀਵ ਵਿਚਕਾਰ ਵਿਕਾਸ ਸਾਂਝੇਦਾਰੀ ਨੂੰ ਹੋਰ ਮਜ਼ਬੂਤ ਕਰਨ ਲਈ, ਅਸੀਂ ਮਾਲਦੀਵ ਦੇ ਆਮ ਨਾਗਰਿਕਾਂ ਨੂੰ ਲਾਭ ਪਹੁੰਚਾਉਣ ਵਾਲੇ ਪ੍ਰੋਜੈਕਟਾਂ 'ਤੇ ਧਿਆਨ ਕੇਂਦ੍ਰਿਤ ਕੀਤਾ ਹੈ।
• ਅੱਜ ਸਾਡਾ ਦੁਵੱਲਾ ਸਹਿਯੋਗ ਮਾਲਦੀਵ ’ਚ ਆਮ ਜੀਵਨ ਦੇ ਹਰ ਪੱਖ ਨੂੰ ਛੋਹ ਰਿਹਾ ਹੈ।
• ਵੱਖ-ਵੱਖ ਟਾਪੂਆਂ 'ਤੇ ਪਾਣੀ ਅਤੇ ਸਵੱਛਤਾ ਦੇ ਪ੍ਰਬੰਧ;
• ਛੋਟੇ ਅਤੇ ਦਰਮਿਆਨੇ ਉਦਯੋਗਾਂ ਲਈ ਲੋੜੀਂਦਾ ਵਿੱਤ;
• ਬੰਦਰਗਾਹਾਂ ਦਾ ਵਿਕਾਸ;
• ਕਾਨਫਰੰਸ ਅਤੇ ਕਮਿਊਨਿਟੀ ਸੈਂਟਰਾਂ ਦਾ ਨਿਰਮਾਣ;
• ਕ੍ਰਿਕਟ ਸਟੇਡੀਅਮ ਦਾ ਨਿਰਮਾਣ
• ਐਮਰਜੈਂਸੀ ਮੈਡੀਕਲ ਸੇਵਾਵਾਂ;
• ਐਂਬੂਲੈਂਸ ਸੇਵਾ;
• ਤਟਵਰਤੀ ਸੁਰੱਖਿਆ ਨੂੰ ਯਕੀਨੀ ਬਣਾਉਣਾ;
• ਬਾਹਰੀ ਫਿਟਨਸ ਉਪਕਰਣਾਂ ਦਾ ਪ੍ਰਬੰਧ;
• ਡਰੱਗ ਡੀਟੌਕਸ ਸੈਂਟਰ;
• ਵਿਦਿਆਰਥੀ ਫੈਰੀ;
• ਖੇਤੀਬਾੜੀ ਅਤੇ ਮੱਛੀ ਪਾਲਣ;
• ਅਖੁੱਟ ਊਰਜਾ ਅਤੇ ਟੂਰਿਜ਼ਮ;
ਭਾਰਤੀ ਸਹਿਯੋਗ ਦੇ ਅਜਿਹੇ ਕਈ ਪ੍ਰੋਜੈਕਟਾਂ ਦਾ ਸਿੱਧਾ ਲਾਭ ਮਾਲਦੀਵ ਦੇ ਲੋਕਾਂ ਨੂੰ ਹੁੰਦਾ ਹੈ।
ਅਸੀਂ ਅੱਡੂ ਵਿੱਚ ਇਤਿਹਾਸਿਕ ਸ਼ੁੱਕਰਵਾਰ ਮਸਜਿਦ ਦੇ ਬੁਨਿਆਦੀ ਢਾਂਚੇ ਦੇ ਵਿਕਾਸ ਅਤੇ ਸੰਭਾਲ ਵਿੱਚ ਸਹਾਇਤਾ ਕਰਨ ਲਈ ਵੀ ਸਹਿਮਤ ਹੋਏ ਹਾਂ। ਦੋਵੇਂ ਦੇਸ਼ਾਂ ਦੇ ਨਾਗਰਿਕਾਂ ਵਿਚਕਾਰ ਸੰਪਰਕ ਵਧਾਉਣ ਲਈ, ਅਸੀਂ ਮਾਲਦੀਵ ਵਿੱਚ ਕੁਲਹੂਦਫੁੱਸ਼ੀ ਅਤੇ ਮਾਲੇ ਅਤੇ ਭਾਰਤ ਵਿੱਚ ਕੋਚੀ ਵਿਚਕਾਰ ਫੈਰੀ  ਸੇਵਾ ਸ਼ੁਰੂ ਕਰਨ ਲਈ ਵੀ ਸਹਿਮਤ ਹੋਏ ਹਾਂ। ਮਾਲਦੀਵ ਵਿੱਚ ਰੁਪੇ ਕਾਰਡ ਜਾਰੀ ਹੋਣ ਨਾਲ ਭਾਰਤੀ ਸੈਲਾਨੀਆਂ ਦੀ ਗਿਣਤੀ ਵਧੇਗੀ। ਬਹੁਤ ਜਲਦੀ ਅਸੀਂ ਇਸ 'ਤੇ ਕਾਰਵਾਈ ਕਰਾਂਗੇ। ਸਾਡੇ ਰੱਖਿਆ ਸਹਿਯੋਗ ਨੂੰ ਮਜ਼ਬੂਤ ਕਰਨ 'ਤੇ ਵੀ ਚਰਚਾ ਹੋਈ ਹੈ। ਅੱਜ ਅਸੀਂ ਮਾਲਦੀਵ ਰੱਖਿਆ ਬਲਾਂ ਦੇ ਸੰਯੁਕਤ ਟ੍ਰੇਨਿੰਗ ਕੇਂਦਰ ਅਤੇ ਤਟਵਰਤੀ ਨਿਗਰਾਨੀ ਦੀ ਰਾਡਾਰ ਪ੍ਰਣਾਲੀ ਦਾ ਸਾਂਝੇ ਤੌਰ 'ਤੇ ਉਦਘਾਟਨ ਕੀਤਾ। ਇਸ ਨਾਲ ਮਾਲਦੀਵ ਦੀ ਸਮੁੰਦਰੀ ਸੁਰੱਖਿਆ ਵਿੱਚ ਹੋਰ ਵਾਧਾ ਹੋਵੇਗਾ। ਭਾਰਤ ਮਾਲਦੀਵ ਨਾਲ ਆਪਣੇ ਸਬੰਧਾਂ ਨੂੰ ਬਹੁਤ ਮਹੱਤਵ ਦਿੰਦਾ ਹੈ। ਅਸੀਂ ਇੱਕ ਦੂਜੇ ਨਾਲ ਡੂੰਘੀ ਅਤੇ ਮਜ਼ਬੂਤ ਸਾਂਝੇਦਾਰੀ ਚਾਹੁੰਦੇ ਹਾਂ। ਇੱਕ ਖੁਸ਼ਹਾਲ, ਲੋਕਤੰਤਰੀ ਅਤੇ ਸ਼ਾਂਤੀਪੂਰਨ ਮਾਲਦੀਵ ਪੂਰੇ ਖੇਤਰ ਲਈ ਫਾਇਦੇਮੰਦ ਹੈ। ਮੈਂ ਦੁਹਰਾਉਣਾ ਚਾਹੁੰਦਾ ਹਾਂ ਕਿ ਭਾਰਤ ਮਾਲਦੀਵ ਦੀ ਹਰ ਸੰਭਵ ਮਦਦ ਲਈ ਹਮੇਸ਼ਾ ਪ੍ਰਤੀਬੱਧ ਹੈ। ਮੈਂ ਇੱਕ ਵਾਰ ਫਿਰ ਮਹਾਮਾਈ, ਰਾਸ਼ਟਰਪਤੀ ਅਤੇ ਮਾਲਦੀਵ ਦੇ ਲੋਕਾਂ ਦੀ ਨਿੱਘੀ ਮਹਿਮਾਨਨਿਵਾਜ਼ੀ ਲਈ ਧੰਨਵਾਦ ਕਰਦਾ ਹਾਂ। ਭਾਰਤ-ਮਾਲਦੀਵ ਦੀ ਦੋਸਤੀ ਸਦਾ ਕਾਇਮ ਰਹੇ।
ਦੀਵੀ ਰਾਜੇ ਆਏਗੇ ਰਹਿਮਤਰੇਖਾਨ ਅਬਦਾਹ
ਤੁਹਾਡਾ ਧੰਨਵਾਦ।